
Moduláris szenzorhálózat tervezése és fejlesztése

    A dolgozat részletesen bemutatja egy modern, a mai kor elvárásainak megfelelő Mesh alapú szenzor hálózat tervezésének és fejlesztésének menetét. A szenzorhálózat létrehozása a Bay Zoltán Alkalmazott Kutatási Közhasznú Nonprofit Kft.-nél történt, ahol a szerzők jelenleg junior kutató beosztásban dolgoznak.
A munka során a legfontosabb szempontok a moduláriás felépítés, univerzális és sokoldalú használhatóság és a hosszú ideig tartó, autonóm működés kivitelezése volt nagy kiterjedésű hálózatok esetén is.
    A rendszerben több száz szenzor állomás (node) is lehet, melyek egyenként maximálisan 8 szenzort képesek kezelni. Az állomások az adatokat az úgynevezett IQRF kommunikációs protokollon keresztül továbbítják egy ethernet gateway-nek. A gateway-t egy router-hez csatlakoztatva az adatok távolról, TCP/IP protokollon keresztül egyszerűen megtekinthetők, illetve a szenzor hálózat menedzselése kényelmesen elvégezhető az erre a célra fejlesztett vezérlő alkalmazás segítségével. Ha egy node valamilyen okból kifolyólag kiesik a hálózatból, akkor a mért adatok egy kézi olvasóval RFID protokollon keresztül is kinyerhetők.
    A feladat megvalósítása során elkészült öt szenzor és a node egységek alaplapi áramköre is. Sikerült maradéktalanul felépíteni az IQRF kommunikációt és megoldani az adatok RFID-n keresztüli kiolvasását is. Emellett a mérési eredmények és egyéb konfigurációs adatok (TCP/IP kapcsolaton keresztül) képesek eljutni egy távoli számítógépre, mely az adatokat vizualizációs eszközök segítségével könnyen értelmezhető formában mutatja meg a felhasználónak, illetve lehetőséget nyújt a beállítások felhasználóbarát módon történő módosítására is.
    Munkánk eredményeképpen létrejött egy jól használható, megbízható és univerzális szenzor hálózat rendszer prototípusa. Ahhoz, hogy a rendszer a gyakorlatban is bizonyíthasson, szükség van még bizonyos mechanikai fejlesztésekre, többek között egy időjárás álló készülék ház létrehozására is. 



